“ஸ்டெர்லைட் ஆலைக்கு எதிரான இந்தப் போராட்டத்தில் கிட்டத்தட்ட ஒரு லட்சத்துக்கும் மேலான பொதுமக்கள் கூடியதாகத் தெரிகிறது. இது இன்றோ நேற்றோ நடக்கும் போராட்டமில்லை. இந்த ஆலை தூத்துக்குடியில் ஆரம்பிக்கப்பட்ட காலத்திலிருந்தே மக்கள் பெரும் அளவில் போராட்டம் நடத்தி வருகிறார்கள். கடந்த 23 வருடங்களாக அவர்கள் அனுபவித்து வந்த வேதனை. நிலம், நீர், காற்று மாசுபட்டு ஆயிரக்கணக்கானோர் புற்றுநோயால் பாதிக்கப்பட்டதன் விளைவே இன்று இந்த மாபெரும் போராட்டம் நடக்கக் காரணம். 25 நாள்களுக்கு முன்னர் ஸ்டெர்லைட் நிறுவனம் அதனுடைய விரிவாக்கப் பணிகளுக்கு அனுமதி வாங்கி, அந்த வேலைகளில் ஈடுபட்டு வந்தது. அதனால் சிறிய அளவில் ஆரம்பிக்கப்பட்ட போராட்டம் இன்று மாபெரும் போராட்டமாய் வெளிவந்துள்ளது. ஸ்டெர்லைட் ஆலை முதன்முதலில் மகாராஷ்டிரா மாநிலத்துக்குதான் சென்றது. அங்கே ஆலை கட்டிமுடிக்கப்பட்ட பின்னர், அங்கிருக்கும் உலக பிரசித்திபெற்ற அல்போன்சா மாம்பழம் பாதிக்கப்படும் என்று தெரியவந்ததும் அங்குள்ள விவசாயிகள் கோடாரியைக் கொண்டு அந்த ஆலையை இடித்தனர். இதனால் பெரும் போராட்டம் அங்கே எழுந்தது. அதன் பின்னரே அந்த ஸ்டெர்லைட் ஆலை தமிழகத்துக்கு வந்தது.